b'\n_START_ARTICLE_\nFaner\n_START_PARAGRAPH_\nAb Faner Oy oli vuosina 1916\xe2\x80\x931973 toiminut suomalainen puunjalostusalan yritys jolla oli vaneritehtaat Lohjalla ja Punkasalmella. Yhti\xc3\xb6 siirtyi 1965 Mets\xc3\xa4liiton Teollisuus Oy:n omistukseen ja fuusioitiin t\xc3\xa4h\xc3\xa4n vuonna 1973._NEWLINE_Lounais-Suomesta oli aiemmin toimitettu koivutukkeja Tallinnassa sijainnelle vaneritehtaalle teelaatikoiden valmistamista varten. Ensimm\xc3\xa4isen maailmansodan puhkeaminen 1914 vaikeutti meriliikennett\xc3\xa4 Suomenlahdella ja niinp\xc3\xa4 Tallinnassa toiminut Aktiengesellschaft A.M. Lutherin omistama Temintaipaleen Puunjalostusliike Oy ryhtyi rakentamaan vaneritehdasta Lohjalle. Vuonna 1916 valmistuneen tehtaan tuotantoa ryhtyi hoitamaan Ab Faner Oy jonka perustajiin kuuluivat edell\xc3\xa4 mainittu Aktiengesellschaft A.M. Luther ja englantilainen Venesta Ltd._NEWLINE_Lohjan vaneritehdasta laajennettiin 1920- ja 1930-luvuilla niin ett\xc3\xa4 se oli vuonna 1939 Lohjan suurin ty\xc3\xb6nantaja joka tuotti vaneria yli 20 000 kuutiometri\xc3\xa4 vuodessa. Toisen maailmansodan aikoihin Ab Faner Oy siirtyi yksinomaan englantilaisen Venesta Ltd:n omistukseen._NEWLINE_Sotavuosien j\xc3\xa4lkeen Lohjan vaneritehdasta laajennettiin taas 1950-luvulla ja vuonna 1964 yhti\xc3\xb6lle valmistui toinen vaneritehdas Punkasalmelle. Vanerikoivun hankintaongelmat johtivat kuitenkin siihen ett\xc3\xa4 Venesta Ltd myi Ab Faner Oy:n Mets\xc3\xa4liiton Teollisuus Oy:lle loppuvuodesta 1965._NEWLINE_Vuonna 1969 Lohjalle valmistui lastulevytehdas joka k\xc3\xa4ytti raaka-aineenaan vaneritehtaan tuottamaa j\xc3\xa4tepuuta. Vuonna 1973 Ab Faner Oy fuusioitiin Mets\xc3\xa4liiton Teollisuus Oy:hyn ja yhti\xc3\xb6n tehtaista muodostettiin kaksi yksikk\xc3\xb6\xc3\xa4\xc2\xa0: Lohjan tehtaat ja Punkasalmen tehtaat. Molemmat tehtaat ovat edelleen vuonna 2013 toiminnassa (Mets\xc3\xa4 Wood, Lohjan Kerto-tehdas, Mets\xc3\xa4 Wood, Punkaharjun vaneritehdas).'